VIIENDA KOOSSEISU

OTSUS

Haapsalu,			25. mai 2007 nr 
			Eelnõu

Rekonstrueerimistööde teostamiseks
vahendite laenamine

Arvestades lasteaed „Tareke”, Haapsalu Gümnaasiumi ja Haapsalu Sotsiaalmaja rekonstrueerimise projekte ning linnavalitsuse poolt läbiviidud hoonete rekonstrueerimise riigihanke tulemusi, Haapsalu linna 2007. a eelarvet ning juhindudes valla- ja linnaeelarve seaduse § 8, kohaliku omavalitsuse korralduse seaduse § 6 lg 3 p 1, § 22 lg 1 p 8, Haapsalu põhimääruse § 12 lg 1 p 8 ning haldusmenetluse seadusest, Haapsalu Linnavolikogu otsustab:

1.	Lubada linnavalitsusel lasteaed „Tareke”, Haapsalu Gümnaasiumi ja Haapsalu Sotsiaalmaja hoonete rekonstrueerimistööde teostamiseks võtta laenu kokku summas mitte üle 3,8 miljoni krooni tähtajaga mitte üle 5 (viie) aasta.

2.	Linnavalitsusel korraldada konkurss soodsaima krediidipakkumise selgitamiseks ning sõlmida leping parima pakkujaga.

3.	Otsus jõustub teatavakstegemisest.

4.	Otsuse peale võib esitada halduskaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Arder Väli
Volikogu esimees

SELETUSKIRI
Eelnõule „Rekonstrueerimistööde teostamiseks vahendite laenamine”

Linna eelarvelistest vahenditest ja riigi poolsete toetustena on 2007. aastal kavas rekonstrueerida
•	Haapsalu Gümnaasiumi võimla abiruumid;
•	Haapsalu Sotsiaalmaja kommunikatsioonid;
•	Haapsalu lasteaed Tareke täiendavad rühmaruumid, köök, üks pesuruum, fassaad ja vahetada aknad.

Haapsalu Gümnaasiumi võimla abiruumide rekonstrueerimiseks on 2007. eelarves kavandatud 2000 000 krooni. Vastavalt koostatud rekonstrueerimise projektile viis linnavalitsus läbi riigihanke, mille tulemusel osutus vajalike tööde kogumaksumuseks ca 3550 000 krooni. Seega täiendavate vahendite vajadus hankelepingu sõlmimiseks ja tööde lõplikuks teostamiseks on 1550 000 krooni

Haapsalu Sotsiaalmaja tehnovõrgud on amortiseerunud. Kapitaalremonti vajavad küttetorustik, vee- ja kanalisatsiooni välistrassid. Tehnovõrkude rekonstrueerimise projekti alusel viidi läbi riigihange. Riigihanke tulemusel selgus, et vältimatute  tööde teostamiseks ja hankelepingu sõlmimiseks on vaja investeerida 2250 000 krooni. Sotsiaalministeeriumi poolt on toetusena eraldatud 1300 000 krooni. Puudu jääb 950 000 krooni.

Haapsalu Lasteaed Tareke avab 2007 aastal täiendava sõimerühma. Rühmaruumidena võetakse kasutusele senised rendipinnad, mille ümberehituseks kulub ca 665 000 krooni, välisuste ja akende vahetus maksab 110 000 krooni, köögi ja pesuruumi remont 140 000 krooni, katus 315 000 krooni, fassaad 1850 000 krooni ja muudeks kuludeks 70 000 krooni, mis teeb kokku 3150 000 krooni.
Linna eelarves on töödeks ette nähtud 400 000 krooni, Haridusministeeriumi poolt on eraldatud toetusena 1000 000 krooni ja Hasartmängumaksu nõukogule on esitatud taotlus 500 000 kroonile, millest reaalselt on võimalik saada ca 450 000 krooni. Kavandatud tööde teostamiseks jääb puudu 1300 000 krooni.

Kokku on nimetatud tööde kogumaksumus 8950 000 krooni, millest 2750 000 krooni kaetakse riigi poolt eraldatud sihtotstarbeliste vahendite arvelt, 2400 000 krooni on ette nähtud 2007. aasta eelarves ja puudu jääb 3800 000 krooni.
Teeme ettepaneku eelpool märgitud objektide investeeringuteks puudu olevad vahendid katta laenu arvelt summas 3800 000 krooni.

Linnavalitsus teeb ettepaneku eelnõu otsusena vastu võtta.

Martin Schwindt
Aselinnapea